# 2019 m. spalio mėn. Lietuvoje šviežiam vartojimui bulvių ir daržovių buvo supirkta daugiau

**Bulvių**, skirtų šviežias vartoti, iš Lietuvos augintojų didmeninės ir mažmeninės prekybos ir kitose įmonėse 2019 m. spalio mėn., palyginti su 2018 m. atitinkamu laikotarpiu, supirkta 26,37 proc. daugiau, t. y. 4 754,760 t. Perdirbti skirtų bulvių supirkta 3,50 proc. mažiau – 796,153 t.

**Daržovių**, skirtų šviežias vartoti, 2019 m. spalio mėn., palyginti su 2018 m. spalio mėn., supirkta 11,22 proc. daugiau, t. y. 5 539,590 t. **Agurkų** supirkimas padidėjo 59,18 proc. (iki 689,309 t), **svogūnų** – 55,91 proc. (iki 1 170,385 t), **kininių kopūstų** – 41,73 proc. (iki 34,739 t), **lapkotinių salierų** – 19,36 proc. (iki 39,484 t), **morkų** – 13,74 proc. (iki 1 138,068 t). Tačiau **burokėlių** supirkimas sumažėjo 2,09 karto (iki 303,041 t, nes jie nebuvo superkami eksportui ir šviežiam vartojimui jų supirkta daug mažiau), **baltagūžių kopūstų** – 5,99 proc. (iki 1 117,563 t), **raudongūžių kopūstų** – 5,84 proc. (iki 28,418 t), **porų** – 2,68 proc. (iki 42,316 t), **pomidorų** – 0,14 proc. (iki 674,948 t).

Nagrinėjamu laikotarpiu **špinatų** supirkimas padidėjo 5,08 karto (iki 7,886 t), **lapinių petražolių** – 1,99 karto (iki 4,845 t), salotų – 11,04 proc. (iki 49,638 t), **svogūnų laiškų** – 4,71 proc. (iki 16,269 t). Tik **krapų** buvo supirkta 8,42 proc. mažiau (5,294 t).

**Pievagrybių**, skirtų šviežius vartoti, 2019 m. spalio mėn., palyginti su 2018 m. atitinkamu laikotarpiu, supirkta 20,66 proc. mažiau (143,978 t).

**Obuolių** buvo supirkta 52,75 proc. daugiau (528,681 t).

Perdirbimo įmonėse 2019 m. spalio mėn., palyginti su 2018 m. spalio mėn., **daržovių** supirkimas padidėjo tik 0,35 proc. (iki 2 307,538 t). **Baltagūžių kopūstų** supirkimas padidėjo 24,25 proc. (iki 49,287 t), **burokėlių** – 4,02 proc. (iki 2 007,706 t). **Morkų** buvo supirkta tiek pat – 107,858 t. Tačiau **svogūnų** buvo supirkta 32,11 proc. mažiau (72,799 t), **kitų daržovių (salotų, lapkotinių salierų ir kt.)** – 39,08 proc. mažiau (69,888 t).

**Obuolių**, skirtų perdirbti, supirkimas sumažėjo 2,43 karto (iki 7 247,084 t).

Šaltinis: ŽŪIKVC (LŽŪMPRIS)
Parengė D. Reipienė, tel. (8 37) 39 74 49